ไฟแนนซ์ทูเดย์
ไม่เชื่อก็ต้องเชื่อ เมื่อน้ำท่วม 64 จังหวัดทั่วไทย ทำให้ธุรกิจประกันวินาศภัยอ่วมอรทัย
7 ธ.ค. 2554

ไม่เชื่อก็ต้องเชื่อ เมื่อน้ำท่วม 64 จังหวัดทั่วไทย ทำให้ธุรกิจประกันวินาศภัยอ่วมอรทัย 
ถึงจะบอกว่าประกันทำรีอินชัวร์รันส์ หรือทำประกันภัยต่อไปต่างประเทศ ทำให้เสียหายน้อยก็ตาม แต่ความจริงวันนี้บริษัทประกันก็รับมาแล้วว่า ผลจากการจ่ายเคลมน้ำท่วมอาจทำให้บริษัทต้องเพิ่มทุน
...แต่การรวมตัวกันเพื่อพูลรับประกันภัยน้ำท่วมแทนบริษัทต่างชาติที่ขอถอนตัวออกไปนั้น ถือเป็นการรวมตัวที่ดี ทางสมาคมประกันวินาศภัยขอความสนับสนุนจากภาครัฐ หากรัฐมั่นใจแผนจัดการน้ำ ไม่ยื่นมือเข้ามาช่วยก็กระไรอยู่ เพราะกรณีนี้ประชาชนเดือดร้อน




...สำหรับธนาคารพาณิชย์ ธวัชชัย ยงกิตติคุณ เลขาธิการสมาคมธนาคารไทยยืนยันว่า ระบบการเงินไทยมีความเข้มแข็ง เงินกองทุนก็สูงแข็งปึ้กเมื่อเทียบกับธนาคารต่างชาติหลายๆ แห่ง สามารถรองรับความผันผวนกรณีที่เกิดวิกฤตในยุโรปและสหรัฐได้ ที่ผ่านมาสถาบันการเงินไทยไม่ลงทุนในผลิตภัณฑ์ที่มีความเสี่ยงสูง แม้เศรษฐกิจสหรัฐและยุโรปจะชะลอลง แต่โครงสร้างการส่งออกของไทยเปลี่ยนไปตลาดใหม่เช่น จีน เอเซียมากขึ้น ทำให้โครงสร้างสินค้าส่งออกก็เปลี่ยนตามไปด้วย
...รมว.คลัง ธีระชัย ภูวนาถนรานุบาล ยืนยันว่าไม่มีนโยบายให้หน่วยงานของรัฐควักเงินทำโฆษณา แต่มีหน้าตาของเจ้ากระทรวง หรือข้าราชการระดับสูงถือโอกาสทำพีอาร์ตัวเอง แต่ตอนนี้เห็นรมว.ศึกษาธิการ โฆษณาอยู่เต็มจอทุกวี่วัน อันนี้ไม่รู้ว่าเข้าข่ายที่ได้ประกาศความโปร่งใสเอาไว้หรือเปล่าคะ
...ประสาร ไตรรัตน์วรกุล ผู้ว่าการแบงก์ชาติ ฝากบอกพี่น้องชาวไทย หลังไปเปิดงานนิทรรศการ “ภัทรมหาราช ธนบัตรชาติไทย” งานนี้นำเอาธนบัตรที่ระลึกที่ได้จัดพิมพ์จากอดีตถึงปัจจุบันมาจัดแสดง และเปิดโอกาสให้ประชาชนเข้าเยี่ยมชมรับรู้เรื่องราวพระราชกรณียกิจผ่านภาพที่ ธปท.อันเชิญมาไว้ในธนบัตรได้ฟรี เนื่องในโอกาสพระราชพิธีมหามงคลเฉลิมพระชนมพรรษา 7 รอบ 5 ธ.ค. 2554 งานนี้เปิดให้ชมได้ฟรี ตั้งแต่วันที่ 6 ธ.ค.ปีนี้ ถึงวันที่ 13 ม.ค.ปีหน้า